
A V I Z

asupra propunerii legislative pentru modificarea art.II din Legea nr.144/2014 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.II din Legea nr.144/2014 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România, iniţiată de domnul Ioan IOVESCU, senator PP – DD, trimisă cu adresa nr. Pl-x 233/2014 din 28 aprilie 20134, înregistrată cu nr.4c-11/516 din 29 aprilie 2014.
Senatul, în calitate de primă Cameră sesizată, a respins propunerea legislativă în şedinţa din 23 aprilie 2014.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 05.05.2014.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ, aviz transmis prin adresa nr.1545 din 23 decembrie 2013. 

În urma dezbaterilor s-a constatat faptul că iniţiatorul propune modificarea dispoziţiilor art.II din Legea nr.144/2014 în sensul anulării tarifelor de despăgubire pentru amenzile care nu se încadrează în prevederile Ordonanţei Guvernului nr.15/2002.

Potrivit Expunerii de motive, sunt mulţi proprietari de autovehicule care primesc înştiinţări de la Compania Naţională de Autostrăzi şi Drumuri Naţionale prin care li se aduce la cunoştinţă că au de plată tarife de despăgubiri, deşi acestea au fost aplicate abuziv. 

Prin art.II al Legii nr.144/2012 a fost anulat tariful de despăgubire care se aplica pe lângă amenda contravenţională.

Propunerea legislativă vizează anularea amenzilor aplicate care nu se încadrează în prevederile actului normativ ce se doreşte a fi completat. Ori, potrivit dispoziţiilor art.8 alin.(1) din Ordonanţei Guvernului nr.15/2002, cu modificările şi completările ulterioare, singura contravenţie o reprezintă fapta conducătorului de autovehicul de a circula fără rovinietă valabilă, aprobarea propunerii legislative ducând, practic, la nesancţionarea nerespectării obligaţiei achitării tarifului de utilizare a reţelei de drumuri naţionale din România, astfel încât Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea art.II din Legea nr.144/2014 pentru modificarea Ordonanţei Guvernului nr.15/2002 privind aplicarea tarifului de utilizare şi a tarifului de trecere în reţeaua de drumuri naţionale din România.
În raport de obiectul şi conţinutul reglementării, iniţiativa legislativă face parte din categoria legilor ordinare.

